劉二十八自汝赴左馮，塗經洛中相見聯句
不歸丹掖去，銅竹漫云云。唯喜因過我，須知未賀君。——裴度詩聞安石詠，香見令公燻。欲首函關路，來披緱嶺雲。——白居易貂蟬公獨步，鴛鷺我同群。插羽先飛酒，交鋒便戰文。——李紳鎮嵩知表德，定鼎為銘勳。顧鄙容商洛，徵歡候汝墳。——劉禹錫頻年多謔浪，此夕任喧紛。故態猶應在，行期未要聞。——裴度遊藩榮已久，捧袂惜將分。詎厭杯行疾，唯愁日向曛。——白居易窮陰初莽蒼，離思漸氤氳。殘雪午橋岸，斜陽伊水濆。——李紳上謨尊右掖，全略靜東軍。萬頃徒稱量，滄溟詎有垠。——劉禹錫